EMBARGO NA OBJAVO DO PETKA, 9. JUNIJ 2023, DO 19.30

Komisija za priznanja v sestavi Anže Bajc (predsednik) in člani Marko Kranjc, Iva Dimic, Franc Petrič in Nebojša Pavlović, je na 1. redni seji, dne 16. maja 2023 sprejela usklajeni predlog dodelitve priznanj Občine Cerknica za leto 2023.

**BRONASTI TABORSKI ZNAK**

**Mara TURK** je dolgoletna članica organizacije Rdečega križa Slovenije, Območnega združenja Cerknica-Loška dolina-Bloke. Aktivno se vključuje v pomoč ljudem v Krajevni organizaciji Rakek. Prostovoljno skrbi za občane, starejše, invalidne in socialno šibke. Neprestano jih oskrbuje, jim pomaga, se z njimi pogovarja, jim krajša dolge dneve in lepša vsakdan. Ob koncu leta obiskuje starejše nad 85 let v svojem okolišu. Skrb za sočloveka ji je blizu, pomaga pa tudi v organizaciji. Pridobiva nove člane, svetuje ljudem glede pomoči, udeležuje se dejavnosti in srečanj Rdečega križa. Njeno delo in pripravljenost posvetiti svoj prosti čas skrbi za ljudi pripomoreta h kakovostnejšemu obravnavanju starejših, bolnih in ogroženih domačinov.

**Vlasta KEBE** je dolgoletna članica organizacije Rdečega križa Slovenije, Območnega združenja Cerknica-Loška dolina-Bloke. Nadaljuje družinsko tradicijo, saj je bila že njena mama aktivna prostovoljka in dejavna v organizaciji. Vlasta Kebe je že tretji mandat članica odbora, en mandat pa je bila tudi podpredsednica organizacije. Njena glavna naloga sta usposabljanje in mentorstvo za izobraževanje in vzgojo otrok. Svoje izkušnje in znanje je prispevala k razvoju programa Sovražni govor, ki se izvaja po vseh slovenskih šolah. Pripravlja in razvija programe ter delavnice za mlade, ki opozarjajo na pasti sodobne družbe in spodbujajo vrednote, samozavest, humanost ter so pomemben prispevek k vzgoji. Da krvodajalske akcije potekajo v cerkniški šoli, je zasluga ravno Vlaste Kebe. Z njeno pomočjo so bili krvodajalcem zagotovljeni ustrezni prostori za darovanje krvi in okrepčilo v šolski jedilnici. Čeprav je nepogrešljiva pri delu z mladimi, pa ne pozablja tudi na starejše, ki jih rada obiskuje ali jim napiše lepo sporočilo.

**VARUHI DVOŽIVK CERKNIŠKO JEZERO »CUPRNŠKE ŽABE«** Občani, ki jim je mar za prostor, v katerem živijo, so na problematiko selitvene poti dvoživk s Slivnice na mrestišča na Cerkniškem polju začeli opozarjati že pred dvema desetletjema in jim v preteklosti nekaj noči pri tem tudi pomagali. Brez pravega iniciatorja je pobuda zamrla. Leta 2019 pa sta se Helena Bavec in Veronika Pavlič odločili, da s somišljeniki vzameta stvar oziroma vedro v roke in dvoživkam pomagata pri prečkanju zelo prometne regionalne ceste, saj je brez pomoči uspelo preživeti le peščici. V neformalni skupini Varuhi dvoživk Cerkniško jezero »Cuprniške žabe« je prostovoljcev iz leta v leto več, akcijo pa so prostorsko razširili tudi na vzhodno obrobje Cerkniškega jezera. Letošnja je bila ena večjih v Sloveniji. Organizacijsko in koordinacijsko jo je podprl Notranjski park s posebnim prizadevanjem Rudija Kraševca, v njej so sodelovali še koncesionar in upravljavec ceste ter lokalni radio – prva dva sta postavila dodatne svetlobne prometne znake, radio pa je o selitvi dvoživk obveščal voznike, a poglavitno delo so v mrzlih in deževnih nočeh vendarle opravili prostovoljci. »Cuprniškim« žabam je v 24 večerih na mrestišča pomagalo 65 odraslih in otrok iz Cerknice z okolico, Izole, Kopra, Ljubljane, Sežane, Ribnice in Sodražice. Letos so jih na varno prenesli 8390, pod kolesi pa jih je vseeno končalo 4223. Če ne bi bilo ljudi s srcem in čutom do živali, bi preživela manj kot četrtina dvoživk! Varuhi dvoživk Cerkniško jezero so torej opravili izjemno delo, kar se bo kmalu poznalo v populacijah dvoživk. Trajnega izboljšanja varnosti dvoživk v prometu še ni na vidiku, zato bo njihova pomoč še naprej ključnega pomena za njihovo preživetje.

**SREBRNI TABORSKI ZNAK**

**Vaška skupnost SELŠČEK**

Selšček je vas na Menišiji, ki svojo prepoznavnost gradi na rojaku Maksimu Gaspariju. Sredi kraja je njegov spomenik, hišne številke so Gasparijeve razglednice, decembra so pri cerkvi postavljene Gasparijeve jaslice. Zaradi urejenosti in povezanosti krajanov je leta 2020 vas dobila posebno priznanje v kategoriji Vaška jedra Turistične zveze Slovenije. Selšček je kraj, katerega bistvo predstavlja skupnost, zato si vaščani s številnimi skupnimi dejavnostmi prizadevajo za povezovanje, sodelovanje in delo za skupno dobro. V Selščku verjamejo, da kraj cveti takrat, kadar se trudijo s tem, kar imajo, narediti najboljše ter vsak po svojih zmožnostih in talentih prispevajo k skupnosti. Z vaškimi dogodki, kot so kresovanje, tradicionalna košnja, vaški piknik, pustovanje ter čistilna in obnovitvena dela, stremijo h gradnji in krepitvi tako medsebojnih odnosov kot vasi. »Vsak človek je nekoliko drugačen, a vsak šteje,« menijo. »Pomembno je, da se drug od drugega ne oddaljujejo, temveč venomer iščejo to, kar jim je skupno in jih združuje. Njihova skupna prizadevanja po krajanom in obiskovalcem prijazni vasi pa so lahko pomemben zgled tudi ostalim.

**Valentin ŠUBIC:** če ob sprehodu po jezeru ali ostalih lepotah, ki nas obdajajo, koga srečamo, je to zagotovo domačin, Cerkničan Valentin Šubic, Tine po domače. Tine, ki se v naravo nikoli ne poda brez fotografskega aparata, je svoj konjiček in predvsem skriti talent odkril pri petdesetih. Že v mladih letih pa je sodeloval pri pustnem karnevalu in se ukvarjal s športom, predvsem z nogometom in ribolovom. Zaradi poškodbe je prenehal tekati po zelenici, še vedno pa je zelo dejaven član Ribiške družine Cerknica: ne le kot navdušen ribič, ampak tudi kot reševalec v obdobjih, ko jezero začne presihati. Jezeru 365 dni na leto izkazuje poklon in spoštovanje. Jezero je njegov najljubši motiv zatočišča in neskromno ga poimenuje biser Notranjske, kakor je naslovil tudi svojo samostojno razstavo novembra 2022 v Knjižnici Jožeta Udoviča Cerknica. Razstava v cerkniški knjižnici ni bila njegova prva samostojna, saj je v fotografski objektiv ujete lepote Notranjske že leta 2019 delil z obiskovalci v Univerzitetnem rehabilitacijskem inštitutu Soča v Ljubljani. V domačem kraju je javnosti predstavil izbor petintridesetih fotografij, ki se jih je od leta 2008, odkar fotografira, nabralo že v štirimestnem številu. Umetniški fotografiji pa Tine v veliki meri ob bok postavlja tudi dokumentarno. Popolnoma prostovoljno in vedno dobre volje je prisoten na kulturnih, športnih in ostalih prireditvah v cerkniški občini, svoje foto dokumente časa objavlja tako na spletu kot v tiskanih medijih. Tine Šubic na področju Občine Cerknica redno sodeluje z akterji na področju kulture, športa, turizma in vseh ostalih dejavnosti in tako s svojo fotografijo promovira delovanje društev, klubov, javnih zavodov in vseh, ki se trudijo v občini pustiti pečat.

**Izak HRIBAR MEDEN**

Izak se s športom ukvarja že od otroštva, treniral je namizni tenis, košarko, atletiko, uspešno tekmoval tudi v krosu, ves čas pa ga spremlja tek.

Delo v športu se je za Izaka Hribarja Medena začelo z dejavnostmi v Telesnokulturnem društvu Sovica. Od leta 2008 vodi Notranjski tekaški pokal, najbolj množično tekaško prireditev v regiji. Poleg organizacije pa je v celoti in brez izpuščene tekme pretekel osem sezon pokala ter se udeleževal tudi ostalih večjih tekaških dogodkov po Sloveniji in v tujini.

Že več kot desetletje skrbi za rekreativni in tekmovalni šport na Cerkniškem. Tekmovalne in trenerske izkušnje ter znanje, pridobljeno na Fakulteti za šport, uspešno prenaša na udeležence športnih dogodkov in vadb. Dejavnosti rekreativnega športa, predvsem teka in teka na smučeh, je s cerkniškega okolja razširil tudi na sosednje občine ter vzpostavil sodelovanje in vključevanje drugih lokalnih športnih strokovnjakov. Pet sezon je opravljal delo trenerja mladih biatloncev v SK Loška dolina.

Leta 2022 in 2023 mu je uspelo od ideje do izvedbe v Cerknici organizirati množično tekaško prireditev Cerkniški polmaraton.

Izak je sorekorder cerkniške transverzale 2020. Bil je pomemben člen ekipe Mitje Roka, ki se je večkrat udeležil več kot 1200 kilometrov dolge kolesarske dirke Okoli Slovenije in pred desetimi leti tudi zmagal.

Kot prostovoljni gasilec, član domačega gasilskega društva je že od sedmega leta, je gasilstvo in šport uspešno združil na zahtevnih vzdržljivostnih tekmovanjih v popolni zaščitni gasilski opremi. Občino Cerknica in Gasilsko zvezo Cerknica je kot tekmovalec zastopal leta 2019 v teku dvojic na najprestižnejši tekmi Berlin Firefighter Stairrun, kjer je tekmovalo 400 parov, in s sotekmovalcem dosegel 16. mesto, najboljšo slovensko uvrstitev vseh časov. V letih 2018 in 2019 je v teku na ljubljansko Kristalno palačo in na najvišjo stolpnico v Zagrebu vsakič osvojil drugo mesto.

Odprtost za nove projekte s področja športa ter povezanost z naravnim okoljem Cerkniškega jezera in okolice sta dragoceni značilnosti Izakovega truda. Živi in diha z domačim okoljem, ne nazadnje je Izak tudi kmetovalec in tudi tako povezan z domačo, notranjsko zemljo.

**ZLATI TABORSKI ZNAK**

**Maksimiljan TURŠIČ**

Maksimiljan Turšič se je po študiju lesarstva na Biotehniški fakulteti leta 1984 kot Brestov štipendist zaposlil v takrat največjem podjetju v občini. Opravljal je dela in naloge na področju vodenja proizvodnje, načrtovanja in analiz ter razvoja. Leta 1990 se je zaposlil na Občini Cerknica kot podpredsednik Izvršnega sveta in hkrati vodja oddelkov Obče uprave in Družbenih dejavnosti. Leta 1992 je bil imenovan za predsednika Izvršnega sveta Občine Cerknica. Z nastankom upravnih enot v Republiki Slovenija leta 1995 je bil imenovan za načelnika Upravne enote Cerknica, kjer je deloval vse do upokojitve januarja 2023. S svojim prizadevanjem je veliko pripomogel k ohranitvi upravnih služb, posledično tudi k ohranitvi delovnih mest v Cerknici, da se te niso selile v večja mesta, ter k združitvi teh služb v skupni Upravni center Cerknica. Leta 2017 so se na njegovo pobudo pod isto streho združili Upravna enota Cerknica, Finančni urad Cerknica, Center za socialno delo Cerknica ter Zavod za zaposlovanje.

Med drugim je bil Maksimilijan tudi član Upravnega odbora Javnega gospodarskega zavoda Brdo, predsednik in član sveta zavoda OŠ Notranjski odred Cerknica, član sveta Knjižnice Jožeta Udoviča Cerknica, član sveta Glasbene šole Frana Gerbiča Cerknica. Že kar nekaj let je tudi sodnik porotnik na delovnem in socialnem sodišču.

V študentskih letih je bil aktiven član Notranjskega študentskega kluba, v 80. pa je sodeloval pri organizaciji pustnega karnevala. Je eden od ustanoviteljev in prvi predsednik Društva ljubiteljev gradu Snežnik, v okviru katerega je aktivno sodeloval z Ministrstvom za kulturo RS pri večletnem projektu sanacije in obnove gradu, ki se je zaključila leta 2008. Še vedno je član društva, ki mu je predsedoval kar 17 let. Je tudi član Turističnega društva Menišija in Društva biodinamikov Notranjska. Kot član Lokostrelskega društva Sovica se s tradicionalnim lokom redno udeležuje turnirjev in tekmovanj po Sloveniji. Je letošnji državni prvak v članski konkurenci s tradicionalnim lokom. Je tudi aktiven član Piparskega društva Slovenije.

Maksimiljan Turšič je kot velik ljubitelj kulture, literature, gledališča in likovne umetnosti reden obiskovalec najrazličnejših kulturnih in drugih dogodkov.

**Matjaž KNAP:** zaradi odličnih organizacijskih sposobnosti mu že več let uspeva uspešno voditi gasilce v Cerknici s tem, da so kot osrednje društvo Gasilske zveze Cerknica širšega pomena zadolženi še za naloge tehnične pomoči na avtocesti in nekatere druge naloge zaščite in reševanja v Cerknici, Blokah in Loški dolini. Zavzema se za čim boljše pogoje delovanja društva, za dobro opremljenost in pregledno organiziranost, izobraževanje in usposabljanje gasilcev in gasilk vseh skupin, posebno pa še operativnih skupin in mladine. Skupaj z drugimi gasilci je bil prisoten pri intervencijah, poplavah, vetrolomih, požarih, boju proti covidu-19. Vedno je bilo treba ukrepati hitro, učinkovito in se usklajevati z vsemi sodelujočimi v akcijah. Po svoji naravi je odločen, dosleden in se polno zaveda nevarnosti za ljudi in premoženje ter stalno išče poti iz težav, v katere so zašli.

Gasilstvo se tesno povezuje z delovanjem civilne zaščite, saj se na skupni platformi kar najučinkoviteje, predvsem pa časovno čim hitreje skupaj z drugimi usposobljenimi in pooblaščenimi vključujejo vse pristojne službe v reševanje naravnih in drugih nesreč, ki so stalnica v našem življenju in prostoru. Kot poveljnik Civilne zaščite Cerknica je uspešen pri usklajevanju in povezovanju vseh odgovornih ter povezovalen sogovornik tako v občinskem, regijskem kot tudi republiškem merilu. V mesecih, ki so za nami, smo bili priča dvema velikima nesrečama – požaru na Krasu in reševanju ponesrečene jamarke. V obeh primerih je bila stopnja odgovornosti, posredovanja pravih odločitev in skrbi za usklajeno delovanje zelo visoka. Kot poveljnik je bil Matjaž Knap uspešen in je dobil številne pohvale, posebno v primeru ponesrečene jamarke. Sam je pohvalil vse, ki so v okviru CZ Cerknica sodelovali, pomagali in prispevali tako svoj strokovni kot tudi človeški delež za rešitev prizadetih ljudi in premoženja.

Enako odgovorno vodi kot predsednik Pustno društvo Cerknica, ki je društvo v javnem interesu in umeščeno v področje kulturne dediščine. Odgovorno je za prenos, ohranjanje in nadaljevanje tradicije pustovanja na Notranjskem in nas v času pustovanja razveseli s številnimi dogodki in prireditvami ter znamenitim karnevalom. Ob podpori občine in donatorjev uspeva ohranjati vse zgodbe pustovanja ter iskati še nove. S tem osebno kot vodja in kot predsednik društva dodaja nove vsebine in poglede k vse večji turistični prepoznavnosti Cerknice in Notranjske.

**PRIZNANJE 12. JUNIJ**

**Nada SKUK** je postala ena prvih sodnic v Sloveniji za mažoretno disciplino. Od nekdaj je vedno spodbujala člane, da so se izobraževali in tako postali uspešni trenerji ter sodniki tako v mažoretni kot tudi v twirling disciplini. S somišljenicami je dosegla, da se je v Sloveniji začelo aktivno ukvarjanje s twirling disciplino. Od vsega začetka se je zavzemala, da bi twirling postal športna disciplina in da bi postal olimpijski šport. Sodelovala je s trenerji iz tujine in jih tudi pripeljala v Slovenijo, da so učili športnike novih znanj. Ob tem je širila poznanstva s strokovnjaki, ki so še danes v vrhu svetovne zveze obeh disciplin. Po vzpostavitvi slovenskega tekmovalnega sistema so se tudi člani udeleževali državnih tekmovanj, z odličnimi rezultati pa osvojili dovolj točk, da so svoje tekmovalne nastope sodnikom pokazali tudi na evropski in svetovni ravni. Nada je bila pri tem vedno prisotna in v vsa tekmovanja tudi organizacijsko vpletena. Organizirala je nastope pred tekmo v skokih v Planici, na Televiziji Slovenija v raznih oddajah, vsako leto so članice kluba sodelovale tudi na Cerkniškem pustnem karnevalu, poskrbela je za izvedbo letnih klubskih prireditev, sodelovala pa tudi z raznimi slovenskimi glasbenimi skupinami ter z Občino Cerknica na raznih prireditvah. Na njeno pobudo so se državna tekmovanja v obeh disciplinah nekajkrat izpeljala tudi v naši občini in sosednji občini Bloke, kar je pripomoglo k prepoznavnosti naših krajev. Kljub temu da je Nada imela vlogo predsednice, je vedno poskrbela, da članom kluba, tekmovalcem in ostalim članom organizacije tekmovanja ni nič manjkalo. V njenem avtomobilu so se vedno našli prva pomoč, hladilna torba, pripomočki za kuhaje in veliko dobrot, ki so podkrepile in razveselile vsakogar. Njena energija je neverjetna. Bila je pobudnica ustanoviteljic Mažoretne in twirling zveze Slovenije ter ji kar 20 let uspešno predsedovala. Vedno je bila vpletena v organizacijo vseh državnih tekmovanj. V to dejavnost je vložila veliko svoje neomajne volje, potrpljenja in truda.

**ČASTNI OBČAN**

**Miroslav LEVAR** po izobrazbi diplomiran ekonomist, je doma iz Grahovega in je leta 1990 s partnerji ustanovil podjetje Elgoline, d. o. o., ki proizvaja tiskana vezja za uporabo v elektroindustriji. Nenehno povečanje obsega proizvodnje, zaposlenih in ustvarjena dodana vrednost dajejo podjetju vse odlike uspešne in hitro rastoče organizacije. Tak razvoj je bil mogoč le z jasno usmeritvijo, pravo strategijo in perspektivo v visoki kakovosti, ki bo primerljiva in konkurenčna na zunanjih trgih.

Podjetje je v celoti obnovilo svoj proizvodni program. Novi tržni pogoji so zahtevali posodobitev proizvodnje z zagotavljanjem kakovostnih in fleksibilnih dobav pod pogojem za konkurenčni boj s svetovnimi izdelovalci. Naložbe v modernizacijo in novo tehnologijo so omogočile prodor na najzahtevnejša zahodna tržišča, med katerimi kaže najbolj izpostaviti Avstrijo in Nemčijo. Izvoz na tuje trge danes predstavlja že 70 odstotkov.

Podjetje Elgoline je s svojo dejavnostjo tako na občinski ravni kot na regijski ravni prispevalo k prestrukturiranju gospodarstva, nagrajenec pa je z velikim smislom za vodenje in organizacijo povezal 60 podjetnikov in obrtnikov. Ti ustvarjajo novo podjetniško območje, ki dolgoročno zagotavlja podlogo za nadaljnji gospodarski razvoj Notranjske.

Miroslav Levar je s svojim znanjem, delavnostjo in pogumom razvil podjetje, ki je eno največjih proizvajalcev tiskanega vezja v Sloveniji, z najsodobnejšo tovrstno tehnologijo, ki se primerja z drugimi v svetu. Gospodarska zbornica Slovenije mu je leta 1997 podelila nagrado za izjemne gospodarske in podjetniške dosežke za mala podjetja. Podjetje Elgoline in drugi partnerji so leta 2000 kupili podjetje v stečaju IntecTiv Kranj, s čimer so pridobili še nove trge in usposobljene vrhunske kadre. Podjetje se je dokapitaliziralo in danes zaposluje 110 delavcev. Je eno največjih in kakovostnih podjetij v Evropi.

Leta 2001 so podjetje in partnerji kupili podjetje Gradišče, d. o. o. Pozneje, leta 2007, ga je prevzelo podjetje Ram Invest in je zaradi slabih poslov v letu 2011 šlo v stečaj. Iz tega obdobja je pomemben dosežek, da je Miroslav Levar ponudil poslovne prostore Gradišča takratnemu podjetju Ydria Motors, ki se je odločilo preseliti proizvodnjo in kader iz Idrije v Cerknico. Nekdanje podjetje Ydria Motors, današnji emb-papst, ostaja eno najboljših in najpomembnejših podjetij v občini Cerknica. V tem času je bil zgrajen tudi dom za starejše, kjer je eno glavnih vlog igralo ravno Gradišče, d. o. o.

Slabo stanje na področju gospodarstva je Miroslava Levarja leta 2002 spodbudilo, da se je odločil za župansko kandidaturo. Njegova vizija je bila občino pripeljati na višjo raven in ustvariti boljše pogoje predvsem na področju gospodarstva. Kot županu so mu uspele pomembne pridobitve: nova lekarna v zdravstvenem domu, obnovljen kulturni dom, center starejših, Gasilski dom Cerknica, nova industrijska cona, novo trgovsko središče z bencinsko črpalko, vzpostavitev boljših pogojev v vrtcih, šolah, kulturi, športu, društvih, več delovnih mest, več stanovanj, več zazidljivih parcel, urejanje pločnikov za pešce, vodovodov in kanalizacij.

V vsem tem času je bil Miroslav Levar vzor in motivator številnim, ki so se podali na pot podjetništva, ter pomemben soustvarjalec pozitivne klime za razvoj gospodarske dejavnosti v občini Cerknica. Od leta 1991 naprej je z izjemno vizijo, predanostjo in delovnimi dosežki prispeval k razvoju in začetku številnih gospodarskih dejavnosti, kar je prispevalo k večji zaposlenosti v občini Cerknica. Pri reševanju težav je bil vedno povezovalen in konstruktiven. Miroslav Levar je v letih delovanja v Občini Cerknica pokazal izjemno sposobnost in osebno predanost uresničitvi svojih idej in načrtov, da svojim sodelavcem in občanom omogoči boljše življenje.

**POSEBNO PRIZNANJE OBČINE CERKNICA ZA USPEŠNO IZVEDENO REŠEVALNO AKCIJO**

Župan Marko Rupar se je odločil, da bo posebno priznanje občine Cerknica podelil Jamarskemu društvu Rakek za uspešno izpeljano jamarsko reševalno akcijo v Vranjedolski jami nad Dolenjo vasjo.

V akciji, ki je odmevala tako doma kot v tujini, je skupno sodelovalo 150 reševalcev, od tega je bilo 65 jamarskih reševalcev. Posredovali so reševalci enot Jamarske reševalne službe RS Ljubljana, Postojna, Sežana, Kranj, Novo mesto, Velenje, gasilci Gasilske zveze Cerknica, pripadniki Državne enote za varstvo pred neeksplodiranimi ubojnimi sredstvi (NUS) Gorenjske in Ljubljanske regije, Regijski štab civilne zaščite za Notranjsko, Občinski štab Civilne zaščite za Notranjsko, cerkniški taborniki, zdravstveno osebje ter člani domačega Jamarskega društva Rakek, ki so se posebej izkazali s požrtvovalnostjo, odzivnostjo in strokovnim poznavanjem ter naredili vse, da bi rešili svojo kolegico. Jama še ni raziskana, zato je bilo reševanje precej oteženo. Ponesrečenkin brat, prav tako član Jamarskega društva Rakek, je po spominu narisal načrt jame, ki je bil ključen za nadaljnji potek reševanja in načrtovanje miniranja. Prehodi so bili namreč preozki, da bi lahko ponesrečenko na nosilih varno spravili iz jame. Miniranje je trajalo deset ur, potekalo je na petih različnih mestih, zanj pa so porabili pol kilograma eksploziva. Pri tem je ključno vlogo igral ravno vodja intervencije in tudi strokovnjak za miniranje v zaprtih prostorih Luka Zalokar iz Jamarskega društva Rakek.